**Visul de dimineață**

*Carmen*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Într-o dimineață

Am să mă trezesc pom...

Și în ziua aceea

Am să am muguri,

Mai târziu flori, apoi frunze...

Am să fac fructe,

Ca să mă simt împlinit!

Apoi, mai spre seară,

Am să-mi scutur frunzele

La picioarele unui om...

Într-o dimineață

Am să mă trezesc pasăre...

Și în ziua aceea

Am să cânt duios

Și o să-mi găsesc perechea...

Am să fac pui

Ca să mă simt împlinită!

Apoi, mai spre seară,

Am să-i învăț să zboare

Sub privirile unui om...

Azi, de dimineață,

M-am trezit om...

M-am uitat pe fereastră

Și am văzut pasărea din pom...

Pomul de la fereastra mea...

Și-am plâns cu lacrimi de ploaie

Căzute pe crengile pomului,

Prelinse pe aripile păsării.

Suferința din om

Visează pasărea și creanga din pom...